România va depăși, în acest an, Turcia din punct de vedere al PIB pe cap de locuitor, ajustat la puterea de cumpărare, arată cele mai recente estimări ale FMI. De asemenea, peste patru ani, țara noastră ar urma să ajungă din urmă Grecia și Rusia, relatează G4Media.

Potrivit datelor FMI din octombrie 2019, România va ajunge în 2020 la un PIB/capita de 29.554 de dolari internaționali și va depăși pentru prima dată, în acest secol, Turcia, care va acumula un PIB pe cap de locuitor de 29.326 de dolari internaționali.

În următorii ani, România se va apropia de Rusia și Grecia din același punct de vedere, urmând să ajungă, de facto, aceste două state din urmă în 2024, an în care se opresc proiecțiile forului internațional.

Potrivit sursei citate, România va rămâne însă la distanță de Ungaria, care în 2024 va avea un PIB pe cap de locuitor de 43.372 de dolari internaționali, iar Germania unul de 63.281, adică dublu față de România.

În 2016, datele FMI preconizau că România va depăși Croația în 2017 la același indicator. Estimarea s-a confirmat, însă în 2018. România este acum a treia cea mai săracă țară din Uniunea Europeană, mai prost stând doar Croația și Bulgaria.

Produsul Intern Brut (PIB) pe cap de locuitor este unul dintre cei mai utilizați parametri pentru compararea nivelului de trai între țări diferite. PIB/locuitor este definit de Institutul Național de Statistică ca reprezentând valoarea totală a bunurilor și serviciilor produse într-o regiune – în cazul de față o țară – împărțită la numărul de locuitori existent în regiunea respectivă.

Pentru a obține un indicator și mai relevant, se folosește ajustarea PIB la puterea de cumpărare, care diferă de la țară la țară. Acest din urmă indicator este exprimat de FMI în dolari internaționali 2011 PPP (Purchasing Power Parity – Paritatea Puterii de Cumpărare). Un dolar internațional are aceeași putere de cumpărare în fiecare stat ca un dolar în SUA.